Návrh na zrušenie úlohy z Plánu legislatívnych úloh vlády Slovenskej republiky

K návrhu na zrušenie úlohy č. 1 na mesiac máj 2002 z Plánu legislatívnych úloh vlády SR na rok 2002 a na zrušenie úlohy B.66 z uznesenia vlády SR č. 1154 z 12. decembra 2001.

Znenie úlohy :

Plán legislatívnych úloh vlády na rok 2002 por. č. 1 na mesiac máj 2002  a uznesenie vlády SR č. 1154 z 12. decembra  2001 v bode B.66 ukladá ministrovi hospodárstva :

vydať nariadenie vlády SR o dostupnosti spotrebiteľskej informácie o palivovej úspornosti a emisiách CO2  v súvislosti s predajom nových osobných vozidiel.

N á v r h : zrušiť úlohu č. 1 na mesiac máj 2002 z Plánu legislatívnych úloh vlády SR na rok 2002 a zrušiť úlohu B.66 z uznesenia vlády SR č. 1154 z 12. decembra  2001

Odôvodnenie :

	Ministerstvo hospodárstva SR vypracovalo návrh nariadenia vlády SR o dostupnosti spotrebiteľských informácií o spotrebe paliva a emisiách CO2 pri obchodovaní s novými osobnými automobilmi, ktorý zapracúva do právneho poriadku Slovenskej republiky smernicu EÚ 1999/94/ES týkajúcu sa dostupnosti spotrebiteľských informácií o spotrebe paliva a emisiách CO2  pri predaji nových osobných automobilov. Ministerstvo hospodárstva SR pripravilo právnu úpravu v spolupráci s Ministerstvom dopravy, pôšt a telekomunikácií SR, ktoré participovalo na príprave  v časti upravujúcej základné definície.

	Dňa 19. apríla 2002 bola právna úprava predložená na medzirezortné pripomienkové konanie, v rámci ktorého Ministerstvo hospodárstva SR dostalo pripomienky zásadného charakteru.

 Dňa 15. mája 2002 sa uskutočnilo rozporové konanie, na ktorom bolo konštatované, že návrh nariadenia vlády SR je v rozpore s platnou právnou úpravou. Konkrétne je v rozpore so  zákonom č. 315/1996 Z. z. o premávke na pozemných komunikáciách a vyhláškou č. 116/1997 Z. z. o podmienkach premávky vozidiel na pozemných komunikáciách, ktoré sa budú  novelizovať v roku 2003 a budú tak implementovať príslušnú európsku legislatívu. Súbežne sa v súlade s týmito novelizáciami dopracuje aj návrh nariadenia vlády.

Návrh na zrušenie úlohy podporili na rozporovom konaní zástupca Ministerstva dopravy, pôšt a telekomunikácií SR, zástupca Združenia automobilového priemyslu SR, ako aj zástupca Úradu vlády SR.

VLÁDA SLOVENSKEJ REPUBLIKY

UZNESENIE  VLÁDY  SLOVENSKEJ  REPUBLIKY

Č. 1154
z 12. decembra 2001

k prioritným úlohám vlády Slovenskej republiky vyplývajúcim
z Pravidelnej správy Európskej komisie o pripravenosti Slovenskej
republiky na členstvo v Európskej únii z 13.11.2001

Číslo materiálu: 8169/2001

Predkladateľ:	podpredsedníčka vlády M. Kadlečíková, podpredseda vlády Ľ. Fogaš
                        a minister zahraničných vecí
______________________________________________________________________

Vláda

A.	schvaľuje

A.1.	prioritné  úlohy  vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13. 11. 2001 s pripomienkami prijatými na rokovaní vlády;

B.	ukladá

podpredsedníčke vlády M. Kadlečíkovej

B.1.	predložiť na rokovanie vlády monitor plnenia prioritných úloh integrácie v roku 2002
	raz mesačne
B.2.	v spolupráci s ministerkou financií a ministrom práce, sociálnych vecí a rodiny v nadväznosti  na nariadenie vlády SR, ktorým sa ustanovuje katalóg činností v štátnej službe a jeho dopĺňania určiť odmeňovanie zamestnancov štátnej služby, ktorí sa podieľajú na prístupovom procese a  uvoľniť finančné prostriedky  pre zvýšenie úrovne odmeňovania týchto zdrojov; predložiť na rokovanie vlády spôsob zabezpečenia
	termín predloženia na rokovanie vlády: do 28. februára 2002
	termín implementácie nového systému odmeňovania: od 1. apríla 2002

B.3.	v spolupráci s podpredsedom vlády P. Csákym a  ministrom výstavby a regionálneho rozvoja prijať opatrenia na zlepšenie medziministerskej koordinácie vo vzťahu k príprave na štrukturálne fondy
	Priebežne
Uznesenie vlády SR číslo 1154/2001                                                                      strana 1

VLÁDA SLOVENSKEJ REPUBLIKY

B.57.	personálne posilniť útvar zodpovedný za koordináciu verejnej vnútornej finančnej kontroly o 8 osôb
	do 1. januára 2002

B.58.	posilniť Inštitút finančnej politiky Ministerstva financií SR o 2 pracovníkov pre makroekonomické analýzy a plánovanie
	do 1.apríla 2002  (1 pracovník)
	do 1. júla 2002    (1 pracovník)

B.59.	vypracovať správu o implementácii zákona o boji proti piratele a  v  tomto smere posilniť administratívne kapacity hlavne na hraničných priechodoch
	do 1. apríla 2002

B.60.	zabezpečiť finančné prostriedky na činnosť Centra pre chemické látky a prípravky v zmysle zákona o chemických látkach a chemických prípravkoch 
	do 1. januára 2002

B.61.	v spolupráci s guvernérom Národnej banky Slovenska predložiť na Úrad vlády SR návrh zákona o platobnom styku
	do 31. marca 2002

B.62.	doplniť existujúce opatrenia upravujúce pravidlá obozretného podnikania o príslušné ustanovenia upravujúce dohľad na konsolidovanom základe
	s termínom účinnosti od 1. apríla 2002

B.63.	pokračovať v obozretnej fiškálnej a  menovej politike s  cieľom upevniť makroekonomickú stabilitu
	priebežne

B.64.	realizovať opatrenia, ktoré by prispeli k sfunkčneniu kapitálového trhu a prijať ďalšie opatrenia smerujúce k posilneniu dozoru v oblasti finančného sektora

	priebežne, kontrola: štvrťročne

B.65.	v spolupráci s ministrom výstavby a regionálneho rozvoja, ministrom práce, sociálnych vecí a rodiny, ministrom hospodárstva, ministrom pôdohospodárstva, ministrom dopravy, pôšt a telekomunikácií a ministrom životného prostredia vypracovať systém finančného riadenia štrukturálnych  fondov
	termín predloženia do vlády december 2002

ministrovi hospodárstva

B.66.	vydať nariadenie vlády SR o dostupnosti spotrebiteľskej informácie a palivovej  úspornosti a emisiách CO2 v súvislosti s predajom nových osobných vozidiel
	termín účinnosti do 1. júla 2002
______________________________________________________________________
Uznesenie vlády SR číslo 1154/2001                                                                               strana 2